America's Cup
America's Cup, oprindeligt One Hundred Guineas Cup, sejlsportens mest prestigefyldte kapsejlads, opkaldt efter trofæet, der kæmpes om.
Den første kapsejlads fandt sted i forbindelse med verdensudstillingen i London i 1851.
Sejladsen foregik ud for Sydenglands kyst rundt om øen Isle of Wight, bl.a. under overværelse af dronning Victoria, og her besejrede den eneste amerikanske båd, America, overlegent de mere end 20 britiske deltagere.
Et gavebrev med reglerne for fremtidige sejladser blev underskrevet den 8.7.1857 af Americas ejere. Båden har siden lagt navn til trofæet, undertiden også kaldt One Hundred Sovereign Cup og Queen's Cup.
Kapsejladsen er med tiden foregået i flere forskellige bådtyper. 1851-87 sejledes i skonnerter, siden i store sejlbåde med en vandlinje på 90 fod (27,43 m). I mellemkrigstiden anvendtes store J-både; fire både af denne type anvendes også i dag (2007). Af økonomiske årsager indførtes efter 2. Verdenskrig 60 fods-både (12 m).
Australieren John Bertrand vandt i 1983 i en båd bygget med en revolutionerende vingekøl. En kaotisk sejlads i 1988 mellem en newzealandsk udfordrer og den amerikanske forsvarer — sidstnævnte sejlede i en 60 fods katamaran mod en stor 120 fods slup — førte til beslutningen om at indføre en ny 70 fods-bådtype, The International America's Cup Class eller ACC 70.
Bådtypen, der anvendes af de fleste syndikater i dag, er bygget i moderne materialer såsom Kevlar®, honeycomb, kulfiber og titanium.
Oprindelig var kapsejladsen et amatøranliggende. I dag består et hold omkring en båd, et såkaldt syndikat, af mellem 70 og 150 aflønnede personer, hvoraf de 18, inkl. en skipper, er sejlere. Der sejles, når en udfordrer til trofæet melder sig, men det er til enhver tid indehaveren af trofæet, der fastsætter tidspunktet.
For at finde den rette udfordrer blandt de rivaliserende syndikater skal samtlige udfordrere sejle et matchrace, siden 1983 kaldt Louis Vuitton Cup; vinderen skal møde forsvareren i den endelige finale, der består af i alt ni sejladser.
Det er ikke nødvendigvis indehaveren af trofæet, der forsvarer det; indehaveren finder i fællesskab med syndikater fra samme nation det bedst egnede syndikat til at forsvare trofæet.
New York Yacht Club besidder en enestående rekord ved at have vundet trofæet 132 år i træk, 1851-1983. Siden er den amerikanske dominans i sejladsen blevet udfordret.
I 1995 vandt et syndikat fra New Zealand, tidens førende sejlernation, trofæet med båden Black Magic med skipper Peter Blake og rorsmand Russell Coutts (f. 1962); de forsvarede titlen med succes i 2000. Newzealænderne tabte trofæet 2003 til de debuterende udfordrere fra Alinghi, et schweizisk syndikat.
Alinghis succes skyldtes bl.a., at det havde overtaget flere medlemmer fra det finansielt plagede newzealandske syndikat, deriblandt Coutts. Således kom trofæet for første gang til Europa.
I 2007 dystede Alinghi igen om trofæet, denne gang mod det newzealandske Emirates Team New Zealand, og vandt med blot et sekunds forspring i den afgørende sejlads. Kapsejladsen blev denne lejlighed for første gang afholdt i Europa ud for Valencia i Spanien.
America's Cup 2010 blev ligeledes afholdt ved Valencia. Alinghi tabte denne gang 0-2 til trimaranen BMW Oracle Racing fra Golden Gate Yacht Club i San Francisco, hvor America's Cup vil blive afholdt i 2013.
Flere danskere har været involveret i America's Cup, bl.a. i arbejdet med at designe sejl. I 2007 deltog Jesper Bank og 18 andre danskere, dels som sejlere, dels som sejlmagere og sejldesignere.
Se også sejlsport.

Hjemmeside for America's Cup
